B4-0986, 0987, 0988, 0989, 0990 και 0991/96

Ψήφισμα σχετικά με την πολιτική κατάσταση στην Τουρκία

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την Τουρκία,

Α. επισημαίνοντας ιδιαίτερα το ψήφισμά του της 13ης Δεκεμβρίου 1995, σχετικά με την κατάσταση των ανθρωπίνων δικαιωμάτων στην Τουρκία ((ΕΕ C 17 της 22.01.1996, σελ. 46.)) - που εγκρίθηκε μαζί με τη σύμφωνη γνώμη του για την Τελωνειακή Ένωση ΕΕ- Τουρκίας - το οποίο ανέφερε ότι επιθυμούσε σταθερά την επίτευξη νέων συμβατικών σχέσεων μεταξύ της Ευρωπαϊκής Ένωσης και της Τουρκίας: την υλοποίηση των βελτιώσεων που είχε υποσχεθεί η τότε πρωθυπουργός Τανσού Τσιλέρ στον τομέα του εκδημοκρατισμού και των ανθρωπίνων δικαιωμάτων, καθώς και την πρόοδο στο ζήτημα της Κύπρου και την ειρηνική επίλυση του προβλήματος των Κούρδων,

Β. έχοντας υπόψη την πρόσφατη απόφαση του Δικαστηρίου των Ανθρωπίνων Δικαιωμάτων σχετικά με τα ανθρώπινα δικαιώματα στην Τουρκία,

Γ. επισημαίνοντας ότι η κατάσταση των ανθρωπίνων δικαιωμάτων στην Τουρκία έχει επιδεινωθεί αισθητά μετά την έναρξη ισχύος της Τελωνειακής Ένωσης και ότι δεν ουδεμία αξιοσημείωτη πρόοδος έχει συντελεσθεί με στόχο τον εκδημοκρατισμό, ενώ πολλαπλασιάστηκαν οι εξωτερικές εντάσεις, όπως με τις προκλήσεις στο Αιγαίο και στην Κύπρο και με την επιθετικότητα στο βόρειο Ιράκ,

Δ. εκφράζοντας την αγανάκτησή του για το γεγονός ότι η Leyla Zana, που έχει τιμηθεί με το Βραβείο Σαχάρωφ, και τρεις άλλοι πρώην βουλευτές κουρδικής καταγωγής του κόμματος DEP εξακολουθούν να κρατούνται στις φυλακές παρά τις εκκλήσεις εξ ονόματός του και από όλον τον κόσμο,

Ε. ανησυχώντας έντονα για τις στρατιωτικές επιχειρήσεις που εξαπολύθηκαν πρόσφατα από τις τουρκικές ένοπλες δυνάμεις στην ανατολική Τουρκία και για την άρνησή τους να αναζητήσουν τρόπους για μια ειρηνική διευθέτηση της διαμάχης του Κουρδιστάν,

ΣΤ. επισημαίνοντας ότι, θέτοντας την υπογραφή της σε αρκετές διεθνείς συμφωνίες, μεταξύ των οποίων και η Σύμβαση του Συμβουλίου της Ευρώπης για τα Δικαιώματα του Ανθρώπου, η Τουρκία δεσμεύτηκε να κατοχυρώσει τα δικαιώματα του ανθρώπου και τον δημοκρατικό πλουραλισμό,

Ζ. επισημαίνοντας ότι οι διαπραγματεύσεις για την προσχώρηση της Κύπρου θα αρχίσουν έξη μήνες μετά την περάτωση της Διακυβερνητικής Διάσκεψης,

Η. εκφράζοντας την έντονη αποδοκιμασία του για τη βάναυση δολοφονία δύο νέων άοπλων Κυπρίων, που διαπράχθηκε εν ψυχρώ στη διαχωριστική γραμμή με το κατεχόμενο τμήμα της Νήσου από τούρκους στρατιώτες με την υποστήριξη τουρκικών παραστρατιωτικών δυνάμεων,

Θ. αποδοκιμάζοντας τα πολυάριθμα επεισόδια στην ουδέτερη ζώνη που είχαν ως αποτέλεσμα να υπάρξουν θύματα και από τις δύο πλευρές της διαχωριστικής γραμμής,

Ι. ανησυχώντας για το σχέδιο των τουρκικών αρχών για τη δημιουργία μιας ζώνης ασφαλείας στο βόρειο Ιράκ κατά παράβαση των διεθνών συμφωνιών,

1. καλεί επίμονα την τουρκική κυβέρνηση να αναφέρει με σαφήνεια και ειλικρίνεια στην Ευρωπαϊκή Ένωση τις θέσεις της στους τέσσερις τομείς - ανθρώπινα δικαιώματα, εκδημοκρατισμός, ζήτημα της Κύπρου και κουρδικό πρόβλημα - που αναφέρονται στο προαναφερθέν ψήφισμα της 13ης Δεκεμβρίου 1995, το οποίο αποτελεί τη βάση για τη σύμφωνη γνώμη του όσον αφορά την Τελωνειακή Ένωση[semigr ]

2. αναμένει από την τουρκική κυβέρνηση ότι θα τιμήσει τις υποχρεώσεις της που απορρέουν από την υπογραφή της Τελωνειακής Ένωσης[semigr ]

3. δηλώνει ότι οι συνεχιζόμενες παραβιάσεις των δικαιωμάτων του ανθρώπου έρχονται σε πλήρη αντίθεση με το γράμμα και το πνεύμα της τελωνειακής Ένωσης ΕΕ-Τουρκίας και δεν συμβιβάζονται με τους εξειδικευμένους μηχανισμούς χρηματοδοτικής βοήθειας και το πρόγραμμα MEDA[semigr ]

4. αποφασίζει συνεπώς να κινήσει τη διαδικασία εγγραφής στο αποθεματικό για τις πιστώσεις που σχετίζονται με τη χρηματοδοτική διευθέτηση ΕΕ-Τουρκίας[semigr ]

5. ζητεί, για τους ίδιους λόγους, από την Επιτροπή να δεσμεύσει πάραυτα, έως ότου διευκρινιστούν τα εκκρεμή ζητήματα και επέλθουν βελτιώσεις στους προαναφερθέντες τομείς, όλες τις πιστώσεις που προβλέπονται στο πλαίσιο του προγράμματος MEDA για σχέδια στην Τουρκία με την εξαίρεση όσων αφορούν την προώθηση της δημοκρατίας, των δικαιωμάτων του ανθρώπου και της κοινωνικής ζωής[semigr ]

6. καταδικάζει σθεναρά τις δολοφονίες του Αναστάσιου Ισαάκ και του Σολομώντα Σολωμού από τούρκους στρατιώτες και παραστρατιωτικές ομάδες και απαιτεί τη σύλληψη και την καταδίκη όλων όσοι συνέπραξαν στις δολοφονίες αυτές[semigr ]

7. καλεί την τουρκική Κυβέρνηση να αποδεχθεί και να εφαρμόσει τα ψηφίσματα του ΟΗΕ, τα οποία ειδικότερα ζητούν την αποχώρηση των στρατιωτικών δυνάμεων κατοχής και μια δίκαιη και βιώσιμη λύση του κυπριακού προβλήματος, και απευθύνει έκκληση προς την κυβέρνηση της Κύπρου και την ηγεσία της τουρκοκυπριακής κοινότητας να εξακολουθήσουν να αναζητούν μια ειρηνική επίλυση του κυπριακού προβλήματος σύμφωνα με τις αποφάσεις του Συμβουλίου Ασφαλείας του ΟΗΕ[semigr ]

8. πιστεύει ότι είναι περισσότερο παρά ποτέ αναγκαίο να αρχίσουν οι διαπραγματεύσεις για την προσχώρηση της Κύπρου στην ΕΕ έξη μήνες μετά την περάτωση της Διακυβερνητικής Διάσκεψης, προκειμένου να αποφευχθεί μια εκρηκτική κατάσταση, και υπογραμμίζει ότι πρέπει να αποδίδεται προέχουσα σημασία στην ασφάλεια αμφότερων των κοινοτήτων της Κύπρου[semigr ]

9. απορρίπτει αποφασιστικά τα σχέδια της Τουρκίας για τη δημιουργία μιας ζώνης ασφαλείας στο βόρειο Ιράκ ως σοβαρή παραβίαση του διεθνούς δικαίου, και καλεί το Συμβούλιο να ενεργήσει ώστε η Τουρκία να εγκαταλείψει τα σχέδια αυτά[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, το Συμβούλιο, την Επιτροπή, το Γενικό Γραμματέα των Ηνωμένων Εθνών και τις κυβερνήσεις της Τουρκίας, της Κύπρου και του Ιράκ.